Flere steder i Nordjylland - især i sommerhusområder - halter det med dækningen. Men der er udsigt til bedre tider. Partierne i teleforligskredsen blevet enige om, at mindst 99,8 procent af alle husstande, virksomheder og sommerhuse skal have mulighed for mobilt internet på mindst 10 megabit. - Det er meget vigtigt at sikre, at borgere og virksomheder, og også sommerhusgæster, der holder deres ferie i Danmark, har de bedste muligheder for en god bredbåndsforbindelse, siger erhvervs- og vækstminister Ole Sohn (SF). Ifølge hans kollega er det på tide. - Adgang til hurtigt bredbånd har længe stået højt oppe på landdistrikternes ønskeliste. Derfor er det glædeligt, at der nu er udsigt til, at 99,8 procent af alle husstande og virksomheder i Danmark kan få hurtigt bredbånd fra 2015", siger Carsten Hansen, minister for by, bolig og landdistrikter. Den bedre dækning skal etableres inden 2015. Der vil aldrig komme en 100 procents dækning, da bakker og dale kan hindre signalet. Men ministeren mener, at man med god ret nu kan sige, at så godt som hele Danmark er dækket. Aftalen dækker store dele af Nordjylland, Fyn, Lolland, kystområder i Nordvest- og Sydsjælland, områder langs den jyske vestkyst, Djursland og Bornholm. Som en sidegevinst kan aftalen måske også betyde bedre mobildækning i udkantsområderne. For et beskedent beløb kan teleselskaberne nemlig for opsætte antenner til mobiltale på de opsatte mobilmaster, og dermed øge taledækningen væsentligt. De postnumre, der får bedre internetdækning i Nordjylland, er: Nibe 9240, Gistrup 9260, Storvorde 9280, Sæby 9300, Dronninglund 9330, Dybvad 9352, Gandrup 9362, Tylstrup 9382, Løkken 9480, Blokhus 9492, Saltum 9493, Nørager 9610, Fjerritslev 9690, Brønderslev 9700, Vrå 9760, Tårs 9830, Hirtshals 9850, Sindal 9870, Bindslev 9881, Jerup 9981, Snedsted 7752, Thisted 7700, Løgstør 9670, Læsø 9940, Hjørring 9800, Hobro 9500

Referat:
Fra 2015 bliver 99,8 prcent af Danmark dækket af en høj internetforbindelse. Du kan se her, om dit område også forbedres.